WineMill

Winemill Oy on suomalainen yritys, jonka kehittämällä winemill-laitteella voi vähentää viinien alkoholipitoisuutta ilman, että viiniin lisätään mitään. Yritys oli ensimmäinen maailmassa, joka tuotteisti kotikäyttöön tarkoitetun viininmiedontajan. Aalto-yliopiston kanssa kehitettyyn WineMill-keksintöön liittyvä prosessi on patentoitu. Yrityksen liikevaihto tilikaudella 2020 oli 25 000 euroa ja tappio 20 000 euroa.

Historia 
Sami Gauffin kiinnostui miedommista viineistä vuonna 2009 lukiessaan ja alkoi opiskella viinitiedettä. Hän halusi selvittää, voiko viini olla hyvää, vaikka siinä olisi vähemmän alkoholia. Hän suunnitteli aloittavansa vähemmän alkoholia sisältävien viinien maahantuonnin, mutta kun ei löytänyt niitä, hän keksi idean viinejä miedontavasta laitteesta.  

Gauffin kehitteli ja rakensi ravintolakäyttöön tarkoitetun viininmiedontajansa ensimmäisen prototyypin autotallissaan Vantaalla. Aiemmin vastaavia laitteita oli käytetty vain teollisuudessa. Hän esitteli keksintönsä Aalto-yliopiston Design Factoryssa, joka osallistui tuotteen jatkokehittelyyn. Prototyypin kehittelyyn meni kymmenen kuukautta. Viineistä ei haluttu tehdä täysin alkoholittomia. Oikeaa alkoholipitoisuutta etsittiin siten, ettei alkuperäisen tuotteen maku muuttuisi liikaa ja päädyttiin siihen, että alkoholipitoisuutta voisi pienentää korkeintaan kolmanneksella. Espressokeittimen kokoinen laite esiteltiin vuonna 2016 ensi kertaa julkisesti kasvuyritystapahtuma Slushissa. 

Vuonna 2018 Winemill esitteli tuotettaan Kiinassa, jossa kulutettiin tuolloin lähes 30 prosenttia maailmassa tuotetusta viinistä. WineMill pääsi kiinalaisen Comb+-yrityskiihdyttämön mukana Sino track -ohjelmaan, joka on suunnattu erityisesti pohjoismaisille kasvuyrityksille.

Syksyllä 2019 WineMill-laite oli käytössä joissakin ravintoloissa, kuten Nudessa. Laitteet annettiin aluksi ravintoloihin vuokralle. Yritykseen sijoittanut Simo Hämäläinen kertoi uskovansa, että tuotteeseen liittyvä liiketoiminta voisi muodostua miljardien eurojen arvoiseksi.

Markkinat ja tuote
Osa ihmisistä on alkanut suosia alkoholijuomia, joissa on entistä matalampi alkoholipitoisuus, esimerkiksi alkoholittomien ja vähäalkoholisten oluiden kysyntä kasvoi 2010-luvun lopussa. Viineissä on tyypillisesti alkoholia 12–15 prosenttia. Gauffinin mukaan yli 40 prosenttia viinin kuluttajista haluaisi nykyistä miedompia viinejä.  

Winemill-laitteella alkoholi poistetaan viinistä tai jostain muusta alkoholijuomasta voimakkaassa alipaineessa, joka poistaa juomasta etanolia ja yli puolet  alkoholin säilömiseen käytetyistä sulfiiteista. Laitteen avulla viinien alkoholipitoisuutta voidaan alentaa haluttuun vahvuuteen  6–11 prosentin välillä. Kun viinin alkoholiprosentti lasketaan 12 prosentista 6 prosenttiin, voisi viiniä juoda esimerkiksi ruokailutilanteissa kaksi kertaa enemmän. 

Ulkonäöltään winemill-laite muistuttaa isoa kahvikeitintä, johon on lisätty sylintereitä. Laite toimii siten, että viini kaadetaan yhteen säiliöön ja vesi toiseen. Viiniä ei kuumenneta, eikä prosessissa käytetä kemikaaleja tai muita aineita. Alipaineen avulla etanolimolekyylit irtoavat viinistä ja päätyvät veteen. Viinistä poistunut alkoholi uuttuu jäähdytysveden sekaan. Jäähdytysvettä käytetään laitteen automaattiseen pesuun. Laite myös dekantoi viinin ja jäähdyttää sen oikeaan tarjoilulämpötilaan. Alkoholipitoisuuden pieneneminen vähentää myös juoman sisältämän energian määrää. Prosessi vaikuttaa viinin makuun, mutta yhtiön mukaan viinin maku paranee, kun liika alkoholi ei peitä sen aromeja.  Viinipullon alkoholipitoisuuden pienentämiseen kolmanneksella kuluu noin 15 minuuttia.

Tunnustuksia
Marraskuussa 2020 WineMill voitti saksalaisen Foodbevin järjestämän juoma-alan innovaatiokilpailun Paras tekninen innovaatio -sarjan.

Lähteet

Aiheesta muualla
Yrityksen verkkosivu 
Good news from Finland: WineMill finetunes wine for all tastes

Helsinkiläiset yritykset
Keksinnöt